CELEX: 32017D0810
Language: fi
Date: 2017-05-10 00:00:00
Title: Komission täytäntöönpanopäätös (EU) 2017/810, annettu 10 päivänä toukokuuta 2017, Ranskan ehdottamasta Euroopan parlamentin ja neuvoston asetuksen (EU) N:o 528/2012 37 artiklan mukaisesta poikkeuksesta boorihappoa sisältävää biosidivalmistetta koskevan luvan vastavuoroiseen tunnustamiseen (tiedoksiannettu numerolla C(2017) 2935)

12.5.2017   
            
            
               FI
            
            
               Euroopan unionin virallinen lehti
            
            
               L 121/45
            
         KOMISSION TÄYTÄNTÖÖNPANOPÄÄTÖS (EU) 2017/810,
   annettu 10 päivänä toukokuuta 2017,
   Ranskan ehdottamasta Euroopan parlamentin ja neuvoston asetuksen (EU) N:o 528/2012 37 artiklan mukaisesta poikkeuksesta boorihappoa sisältävää biosidivalmistetta koskevan luvan vastavuoroiseen tunnustamiseen
   
      
         (tiedoksiannettu numerolla C(2017) 2935)
      
   
   (Ainoastaan ranskankielinen teksti on todistusvoimainen)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1) ja erityisesti sen 37 artiklan 2 kohdan b alakohdan,
   sekä katsoo seuraavaa:
   
               (1)
            
            
               Yritys Rütgers Organics GmbH, jäljempänä ”hakija”, on toimittanut Ranskalle täydellisen hakemuksen Saksan myöntämän boorihappoa tehoaineena sisältävää puunsuoja-ainetta, jäljempänä ”tuote”, koskevan luvan vastavuoroiseksi tunnustamiseksi. Saksa hyväksyi tuotteen ennaltaehkäisevään käsittelyyn ammattikäyttäjien toimesta lahottajasieniä, hyönteisiä ja maanalaisia ja kuivan puun termiittejä vastaan.
            
         
               (2)
            
            
               Boorihappo on luokiteltu Euroopan parlamentin ja neuvoston asetuksen (EY) N:o 1272/2008 (2) mukaisesti kategoriaan 1B kuuluvaksi lisääntymiselle vaaralliseksi aineeksi, minkä vuoksi se täyttää asetuksen (EU) N:o 528/2012 5 artiklan 1 kohdan c alakohdassa tarkoitetun hyväksymättä jättämisen perusteen. Mainitun asetuksen 5 artiklan 2 kohdan kolmannen alakohdan mukaisesti boorihappoa sisältävän biosidivalmisteen käyttö on rajattava jäsenvaltioihin, joissa ainakin yksi kyseisessä kohdassa säädetyistä edellytyksistä täyttyy.
            
         
               (3)
            
            
               Ranska katsoi, ettei mikään asetuksen (EU) N:o 528/2012 5 artiklan 2 edellytyksistä täyttynyt, ja antoi hakijalle tiedoksi mainitun asetuksen 37 artiklan 2 kohdan mukaisesti ehdotuksestaan kieltäytyä luvan myöntämisestä Ranskassa. Kieltäytymisen perusteena on mainitun asetuksen 37 artiklan 1 kohdan c alakohdan mukaisesti ihmisten, erityisesti riskiryhmien, terveyden ja elämän suojeleminen.
            
         
               (4)
            
            
               Hakija ei hyväksynyt ehdotettua kieltäytymistä vaan katsoo, ettei sitä voida perustella riittävällä tavalla asetuksen (EU) N:o 528/2012 37 artiklan 1 kohdassa tarkoitettujen syiden perusteella. Tämän johdosta Ranska ilmoitti asiasta komissiolle 6 päivänä lokakuuta 2016 kyseisen asetuksen 37 artiklan 2 kohdan toisen alakohdan mukaisesti.
            
         
               (5)
            
            
               Ranskan esittämistä perusteluista ilmenee, että vaikka tuotteen käyttöön ammattikäytössä liittyvä riski onkin asiaa koskevien altistumisen arviointimallien mukaan hyväksyttävä, se ei ole merkityksetön; Ranskan markkinoilla on saatavilla muita vastaavaan käyttöön tarkoitettuja puunsuoja-aineita, jotka sisältävät sellaisia tehoaineita, joihin ei voida soveltaa asetuksen (EU) N:o 528/2012 5 artiklan 1 kohdassa tarkoitettuja hyväksymättä jättämisen perusteita, eikä tuote ole toistaiseksi ollut saatavilla Ranskan markkinoilla. Näin ollen Ranska katsoo, ettei tuote ole välttämätön ihmisten tai eläinten terveydelle tai ympäristölle aiheutuvan vakavan vaaran hallitsemiseksi, eikä sen hyväksymättä jättämisestä Ranskassa aiheutuisi suhteetonta haittaa Ranskan yhteiskunnalle.
            
         
               (6)
            
            
               Mikään asetuksen (EU) N:o 528/2012 5 artiklan 2 edellytyksistä ei täyty. Mainitun asetuksen tarkoituksena on biosidivalmisteiden vapaan liikkuvuuden parantaminen unionissa niin, että samalla varmistetaan sekä ihmisten, erityisesti riskiryhmien, että eläinten terveyden ja ympäristön suojelun korkea taso. Ammattikäyttäjät altistuvat pitkällä aikavälillä korkeille biosidivalmistepitoisuuksille ja vastaavat asetuksen (EU) N:o 528/2012 3 artiklan 1 kohdan ad alakohdassa esitettyä ”riskiryhmien” määritelmää. Näin ollen komissio katsoo, että ehdotettu poikkeus vastavuoroisesta tunnustamisesta täyttää mainitun asetuksen 37 artiklan 1 kohdan c alakohdassa tarkoitetun edellytyksen.
            
         
               (7)
            
            
               Tässä päätöksessä säädetyt toimenpiteet ovat pysyvän biosidivalmistekomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   1.   Vastavuoroista tunnustamista koskeva poikkeus, jota Ranska ehdottaa sovellettavan 2 kohdassa tarkoitettuun tuotteeseen, on perusteltu toimenpide asetuksen (EU) N:o 528/2012 37 artiklan 1 kohdan c alakohdassa tarkoitetuista ihmisten, erityisesti riskiryhmien, terveyden ja elämän suojelemiseen liittyvistä syistä.
   2.   Edellä olevaa 1 kohtaa sovelletaan tuotteeseen, joka on yksilöity biosidivalmisterekisterissä seuraavalla numerolla:
   
                
            
            
               BC-QC011565-51.
            
         2 artikla
   Tämä päätös on osoitettu Ranskan tasavallalle.
   
      Tehty Brysselissä 10 päivänä toukokuuta 2017.
      
         
            Komission puolesta
         
         Vytenis ANDRIUKAITIS
         
            Komission jäsen
         
      
   
   
      (1)  EUVL L 167, 27.6.2012, s. 1.
   
      (2)  Euroopan parlamentin ja neuvoston asetus (EY) N:o 1272/2008, annettu 16 päivänä joulukuuta 2008, aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta (EUVL L 353, 31.12.2008, s. 1).